Схаваць за “жалезнай заслонай” ад усяго свету інфармацыю не ўдалося. Чарнобыль – гэта не Чалябінск, гэта Еўропа, а радыяцыі, як вядома, межы не перашкода… Аднак спытацца ў кагосьці пра тое, што здарылася, мажлівасці не было. Але тады, памятаю і паўтару: паведамленню шведаў я і сапраўды паверыў без сумненняў, тым болей па радыё казалі, што радыяцыяй забруджаныя нават пашы паўночных аленяў, і самі алені пацярпелі – іх рэжуць, але ў ежу не выкарыстоўваюць, мяса знішчаюць… Дзе Швецыя ад Чарнобыля, а дзе мы – адразу падумалася. І калі ў іх так страшна, то што тады ў нас…